CELEX: 32022R1299
Language: sl
Date: 2022-03-24 00:00:00
Title: Delegirana uredba Komisije (EU) 2022/1299 z dne 24. marca 2022 o dopolnitvi Direktive 2014/65/EU Evropskega parlamenta in Sveta v zvezi z regulativnimi tehničnimi standardi, ki določajo vsebino nadziranja upravljanja pozicij s strani mest trgovanja (Besedilo velja za EGP)

26.7.2022   
               
               
                  SL
               
               
                  Uradni list Evropske unije
               
               
                  L 197/1
               
            
         DELEGIRANA UREDBA KOMISIJE (EU) 2022/1299
         z dne 24. marca 2022
         o dopolnitvi Direktive 2014/65/EU Evropskega parlamenta in Sveta v zvezi z regulativnimi tehničnimi standardi, ki določajo vsebino nadziranja upravljanja pozicij s strani mest trgovanja
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (1), ter zlasti člena 57(8), četrti pododstavek, Direktive,
         ob upoštevanju naslednjega:
         
                     (1)
                  
                  
                     Direktiva (EU) 2021/338 Evropskega parlamenta in Sveta (2) določa spremembe člena 57 Direktive 2014/65/EU v zvezi z nadziranjem upravljanja pozicij.
                  
               
                     (2)
                  
                  
                     V skladu z navedenimi spremembami člena 57 Direktive 2014/65/EU morajo mesta trgovanja, ki trgujejo z izvedenimi finančnimi instrumenti na blago, vzpostaviti in učinkovito nadzirati upravljanje pozicij, da se prepreči in obravnava neurejeno trgovanje, podpre urejene pogoje oblikovanja cen in poravnave ter zagotovi učinkovitosti trgov.
                  
               
                     (3)
                  
                  
                     Učinkovito nadziranje upravljanja pozicij vključuje na primer pravne ureditve za pridobitev in uporabo podatkov o imetnikih končnih pozicij in obvladujočih podjetjih ter tehnične ureditve, kot so poročila in metrika, na primer za izdelavo preglednice pozicij. Zato bi bilo treba učinkovito nadziranje upravljanja pozicij tesno povezati s stalnim spremljanjem, ki ga izvaja mesto trgovanja, in se zanašati nanj.
                  
               
                     (4)
                  
                  
                     Za zagotovitev, da obstoj pozicije ne vpliva neupravičeno na postopek oblikovanja cen, in da se ugotovi kopičenje koncentracij pozicij, ki bi lahko povzročile izkrivljanje cen, tržno manipulacijo ali druge zlorabe pri trgovanju, bi morala biti mesta trgovanja seznanjena z velikimi pozicijami, ki jih imajo imetniki končnih pozicij in obvladujoča podjetja v fizično poravnanih izvedenih finančnih instrumentih na blago, ter z razlogi za imetništvo teh pozicij. Ker je dejanska dobava osnovnega fizičnega blaga omejena na razpoložljivo dobavo, so fizično poravnani izvedeni finančni instrumenti na blago bolj dovzetni za prakse neurejenega trgovanja, kot so nenadni in znatni pritiski na tržne pozicije ali manipuliranje tržnih cen, pri katerih bi nasprotne stranke uporabile prevladujoči položaj za zagotovitev umetne ravni cene izvedenega finančnega instrumenta na blago ali osnovnega blaga. Zato bi bilo treba opredeliti velike pozicije v izvedenih finančnih instrumentih na blago, ki se fizično poravnajo že po zasnovi, in v izvedenih finančnih instrumentih na blago, ki jih je mogoče fizično poravnati na izbiro kupca ali prodajalca.
                  
               
                     (5)
                  
                  
                     Mesta trgovanja bi morala določiti, kaj je velika pozicija, ter pri tem upoštevati velikosti in sestavo zadevnega trga. V ta namen bi morala mesta trgovanja vzpostaviti kvalitativna ali kvantitativna merila, ki se uporabljajo za ugotavljanje takih velikih izpostavljenosti, in imeti vzpostavljene postopke za opredelitev vseh pozicij katere koli osebe, ki presegajo take vnaprej določene ravni odgovornosti. Kvantitativna in kvalitativna merila so lahko med drugim velikost vseh odprtih deležev v izvedenem finančnem instrumentu na blago, delež pozicije imetnika pozicije, nestanovitnost trgov in značilnosti blagovne borze. Če so take ravni presežene, bi si moralo mesto trgovanja prizadevati za razumevanje utemeljitve za kopičenje te velike pozicije. V ta namen bi moralo mesto trgovanja oceniti, ali mora od osebe, ki ima to veliko pozicijo, zahtevati dodatne informacije, zlasti ob upoštevanju, kako pogosto pozicije, ki jih ima ta oseba, presegajo ravni odgovornosti in v kolikšni meri so presežene ravni odgovornosti. Take informacije bi lahko med drugim vključevale pozicije v povezanih produktih, ekonomski razlog za odprto pozicijo in dejavnost na zadevni blagovni borzi. Na podlagi informacij, ki so že na voljo ali zbrane z zahtevo po informacijah, bi moralo mesto trgovanja po potrebi sprejeti ustrezne ukrepe.
                  
               
                     (6)
                  
                  
                     Pomembno je, da določene ravni odgovornosti ostanejo ustrezne in učinkovite, da ustrezajo svojemu namenu, in da je pristojni organ obveščen o metodologiji, ki se uporablja za njihovo določanje in posodabljanje.
                  
               
                     (7)
                  
                  
                     Ta uredba temelji na osnutku regulativnih tehničnih standardov, ki ga je Komisiji predložil Evropski organ za vrednostne papirje in trge.
                  
               
                     (8)
                  
                  
                     Evropski organ za vrednostne papirje in trge je o osnutku regulativnih tehničnih standardov, na katerem temelji ta uredba, opravil odprta javna posvetovanja, analiziral morebitne s tem povezane stroške in koristi ter zaprosil za nasvet interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (3) –
                  
               SPREJELA NASLEDNJO UREDBO:
         
            Člen 1
            Splošne obveznosti spremljanja
            Mesta trgovanja morajo imeti vzpostavljene ureditve za stalno spremljanje pozicij, ki jih imajo imetniki končnih pozicij in obvladujoča podjetja v vsakem izvedenem finančnem instrumentu na blago, s katerim se trguje na njihovih mestih trgovanja.
         
         
            Člen 2
            Ravni odgovornosti
            
               1.   Mesta trgovanja, ki ponujajo trgovanje z izvedenimi finančnimi instrumenti na blago, v okviru nadziranja upravljanja pozicij določijo ravni odgovornosti v promptnem mesecu, kot je opredeljeno v členu 2(3) Delegirane uredbe Komisije (EU) 2022/1301 (4) in v drugih mesecih, kot je določeno v členu 2(4) Delegirane uredbe (EU) 2022/1301 za izvedene finančne instrumente na blago, dane na voljo za trgovanje, ki se fizično poravnajo ali jih je mogoče fizično poravnati.
            
            
               2.   Za namene odstavka 1 je raven odgovornosti raven neto pozicije v izvedenem finančnem instrumentu na blago, ki jo ima imetnik končne pozicije ali obvladujoče podjetje, in če je ta presežena, lahko mesto trgovanja zahteva dodatne informacije v skladu z odstavkom 3.
            
            
               3.   Če neto pozicija, ki jo ima imetnik končne pozicije ali obvladujoče podjetje v izvedenem finančnem instrumentu na blago iz odstavka 1, presega raven odgovornosti, določeno za promptni mesec ali druge mesece v skladu z odstavkom 1 tega člena, mesto trgovanja po potrebi pridobi informacije o naravi in namenu pozicije v zadevnem izvedenem finančnem instrumentu na blago.
               Pri ocenjevanju, ali je treba pridobiti informacije, mesto trgovanja upošteva pogostost preseganja ravni odgovornosti s strani istega imetnika končne pozicije ali obvladujočega podjetja, obseg presežka in druge ustrezne informacije, ki so že na voljo.
            
         
         
            Člen 3
            Pregled ravni odgovornosti in poročanje o njih
            
               1.   Mesta trgovanja vsako leto ocenijo ustreznost in učinkovitost ravni odgovornosti, določenih v skladu s členom 2(1).
            
            
               2.   Mesto trgovanja svojemu pristojnemu organu sporoči metodologijo, uporabljeno za določanje ravni odgovornosti iz člena 2(1).
            
            
               3.   Mesto trgovanja vsako leto obvesti svoj pristojni organ o številu primerov, v katerih so bile ravni odgovornosti presežene, o vseh zahtevah za dodatne informacije v skladu s členom 2(3) in o vseh ukrepih, sprejetih v skladu s členom 2(4).
            
         
         
            Člen 4
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 24. marca 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 173, 12.6.2014, str. 349.
         
            (2)  Direktiva (EU) 2021/338 Evropskega parlamenta in Sveta z dne 16. februarja 2021 o spremembi Direktive 2014/65/EU glede zahtev po informacijah, upravljanja produktov in omejitev pozicij ter direktiv 2013/36/EU in (EU) 2019/878 glede njune uporabe za investicijska podjetja, za podporo okrevanju po krizi zaradi COVID-19 (UL L 68, 26.2.2021, str. 14).
         
            (3)  Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).
         
            (4)  Delegirana uredba Komisije (EU) 2022/1301 z dne 31. marca 2022 o spremembi regulativnih tehničnih standardov iz Delegirane uredbe (EU) 2020/1226 glede informacij, ki jih je treba zagotoviti v skladu z zahtevami za uradno obvestilo o STS za bilančna sintetična listinjenja (UL L 197, xx.xx.2022, str. 10).